Claudiu Manda (PSD): Amnistia și grațierea se fac, nu se discută. După ce se fac, se aduc și argumentele

Președintele PSD Olt, senatorul Claudiu Manda, a susținut luni, la Parlament, că ”amnistia și grațierea de fac, nu se discută”, adăugând că o dezbatere pe subiect nu ar face decât să întârzie demersul.

”Eu am înțeles că trebuie să vedem dacă există altă posibilitate decât amnistie și grațiere pentru ca persoanele care nu au avut un proces corect, sau care au fost, au avut dosare făcute în funcționarea cu biniomul și care sunt nevinovați să nu mai fie nici cercetați, nici în pușcărie. Mi se pare corectă această abordare. Ce face guvernul decide guvernul. Amnistia și grațierea se fac, nu se discută. După ce se fac, se aduc și argumentele necesare”, a spus Claudiu Manda.

Întrebat de jurnaliști dacă nu ar fi necesară o dezbatere publică pe subiectul amnistiei și grațierii înaintea implementării unor asemenea măsuri, Manda a spus: ”Nu cred că trebuie să facem o dezbatere. Am încercat să dezbatem modificări la legile justiţie şi codurile penale şi tot dezbatem de doi ani de zile. Reprezentanţii opoziţiei spuneau că ar fi o idee bună să îl retragem”.

Șeful PSD, Liviu Dragnea, a cerut duminică guvernului să dea amnistie și grațiere dacă nu găsește alte soluții prin care să repare nedreptățile din justiție. Într-un discurs de peste o oră și jumătate la Parlament la Consiliul Național al PSD, Dragnea a atacat dur UE, companiile străine, opoziția, justiția, serviciile secrete, pe Klaus Iohannis și presa. El a revenit în mod repetat în discursul său la amnistie și grațiere și repararea presupuselor abuzuri din justiție. G4Media.ro a scris în mod repetat în ultimele săptămâni despre presiunile lui Dragnea asupra Guvernului Dăncilă pentru OUG pentru amnistie și grațiere (detalii aici).

Foto: Inquam Photos / Octav Ganea